送興元聶帥
作者：洪咨夔
朝代：宋

paragraphs: 泛觀天地間，一氣如爨鼎。
半鼎沸正急，半豈獨爾靜。
從旁更益薪，既往漫不省。
疇當起沃之，轆轤轉脩綆。
長空墮旄頭，胡命懸漏頃。
不戢方自焚，餘焰燎吾境。
俶從淮漢擾，馴至褒斜警。
勢欲合南北，事須得要領。
和固不可爲，戰亦未易逞。
中興關人謀，而可倚天幸。
君侯富經綸，頗牧在禁省。
憂國如憂家，申旦抱耿耿。
袖中平戎策，直欲繫其頸。
王斧下青冥，上游建巨屏。
秋高馬正肥，慨慷泝巴郢。
鏠旗凜太一，福星映參井。
蜀從更化來，舊痛甫甦醒。
風寒不善護，遂與勞復等。
內勢既𨂂盭，外兵且贅癭。
但嗟車轔轔，未見旗整整。
胸中百萬兵，氣壓貔虎猛。
凉飈送先聲，鬼蜮已匿影。
自昔樹勳業，莫先拔翹穎。
共功非衆材，殆類無麵餠。
孔明駐漢中，欲翦漢賊梗。
委心任費褘，屈膝拜許靖。
笑談扼姦雄，老死不得騁。
至今出師表，日月光烱烱。
惜哉會潼關，不從魏延請。
公才幾倍亮，謀略濟忠鯁。
機會有可乘，臨事勿吹冷。
秦隴咳唾定，歸衮顓國秉。
頌磨浯水濱，銘勒燕然頂。
諸生筆如椽，須公一笑肯。